
TECHNINĖ SPECIFIKACIJA (PASLAUGŲ PIRKIMAS) 

I DALIS. PIRKIMO OBJEKTO APRAŠYMAS
1. SĄVOKOS IR SUTRUMPINIMAI
1.1. Perkančioji organizacija – akcinė bendrovė „Regitra“.
1.2. Tiekėjas – ūkio subjektas – fizinis asmuo, privatusis juridinis asmuo, viešasis juridinis asmuo, kitos organizacijos ir jų padaliniai ar tokių asmenų grupė, su kuriuo Perkančioji organizacija sudaro sutartį ir kuris po sutarties sudarymo vadinamas Teikėju.
1.3. LABBIS, Sistema  – Perkančiojoje organizacijoje įdiegta ir naudojama verslo valdymo ir apskaitos sistema LABBIS 4.PRO – Finansų valdymo modulis. Turimos Sistemos aprašymas skelbiamas centriniame viešųjų pirkimų portale (CVPP) (nuoroda į sutartį: 2016-04-27 sutartis Nr. (1.5)-2.-313).  
1.4. Paslaugos – skyriuje „Reikalavimai pirkimo objektui“ numatytos vystymo ir konsultavimo paslaugos.
1.5. Vartotojas – apskaitą tvarkantis asmuo, tiesiogiai dirbantis su Sistema.

2. PIRKIMO OBJEKTAS
2.1. LABBIS vystymo ir konsultavimo paslaugos (toliau bendrai – Paslaugos).
2.2. [bookmark: _Hlk173392900]BVPŽ KODAS: pagrindinis – 72200000-7 (Programinės įrangos programavimo ir konsultacinės paslaugos)

3. KIEKIS (APIMTIS)
3.1 Kiekis (apimtis):
	Eil. Nr.
	Pavadinimas
	Mato vienetas
	Kiekis

	1.
	LABBIS vystymo paslaugos
	val.
	Pagal poreikį

	2.
	Konsultavimo paslaugos 
	val.
	Pagal poreikį



Paslaugos bus perkamos pagal poreikį sutarties vykdymo laikotarpiu, mokant pagal sutartyje nurodytus įkainius bei neviršijant 100 000 Eur be PVM. 
4. REIKALAVIMAI PIRKIMO OBJEKTUI
4.1. Pirkimo objekto poreikis: pagrindinė priežastis, kuri sąlygoja poreikį įsigyti nurodytas Paslaugas, yra ta, kad Perkančioji organizacija naudoja LABBIS, kuri yra kritiškai svarbi vykdant Perkančiosios organizacijos verslo procesus. Paslaugos yra būtinos siekiant užtikrinti tolimesnį LABBIS vystymą pagal atsirandančius naujus poreikius (įskaitant, bet neapsiribojant): nauji papildomi pakeitimai dėl rengiamo Perkančiosios organizacijos paslaugų katalogo, poreikį vykdyti apskaitą pagal specialiuosius įpareigojimus, vadovaujantis 2021-09-30 galiojančia Lietuvos Respublikos ekonomikos ir inovacijų ministro įsakymo Nr. 4-1100 redakcija „Dėl valstybės valdomų įmonių, jų dukterinių bendrovių ir savivaldybių valdomų įmonių specialiųjų įpareigojimų nustatymo ir informacijos pateikimo rekomendacijų patvirtinimo“, taikyti sąnaudų priskyrimo registro objekto registravimo ir (arba) dokumentų teikimo veikloms apskaitą vadovaujantis nauja Lietuvos Respublikos Vyriausybės 2024 m. gegužės 15 d. nutarimo Nr. 349 „Dėl Lietuvos Respublikos valstybės informacinių išteklių valdymo įstatymo įgyvendinimo“ redakcija.
4.2. Vystymo ir konsultavimo paslaugas sudaro:
4.2.1. Analizės paslaugos – Perkančiosios organizacijos raštišku prašymu (elektroniniu paštu ar Tiekėjo Klientų aptarnavimo sistemoje) naujo LABBIS vystymo poreikio ar esamos LABBIS situacijos analizės paslaugos. Analizės rezultatas turi būti dokumentuojamas. 
4.2.2. Projektavimo, programavimo paslaugos – LABBIS pakeitimų/naujų funkcionalumų kūrimo/konfigūravimo paslaugos, reikalingos pakeitimo realizavimui.
4.2.3. Projekto valdymas – paslaugos, susijusios su diegiamo projekto, numatomo pakeitimo administravimu ir valdymu.
4.2.4. Testavimo paslaugos - Sistemos testavimas po naujo funkcionalumo įdiegimo/konfigūravimo, ar papildomo Perkančiosios organizacijos poreikio įgyvendinimo Perkančiosios organizacijos aplinkoje.
4.2.5. Diegimo paslaugos – modifikuotos LABBIS programinės įrangos ir jos pakeitimų (atnaujinimų) diegimo paketo paruošimas ir įdiegimas nurodytose aplinkose.
4.2.6. Mokymai – LABBIS  naudotojų ir administratorių mokymai darbo vietoje arba per nuotolinio ryšio priemones, skirti supažindinti su LABBIS sukurtų naujų funkcionalumų/pakeitimų naudojimu teikiami nemokamai. Nemokami mokymai teikiami ne ilgiau nei 1 mėn. nuo atitinkamo naujo funkcionalumo/vystymo paslaugų priėmimo– perdavimo akto pasirašymo.
4.2.7. Konsultavimo paslaugos apima LABBIS naudojimo, veikimo ir eksploatavimo, informacijos (duomenų) išrinkimo, apdorojimo iš duomenų bazės, klausimus. Konsultacijos teikiamos Klientų aptarnavimo sistemoje (angl. „HelpDesk“), telefonu, elektroniniu paštu, nuotolinio prisijungimo būdu arba atvykus pas Užsakovą į vietą, nurodytą techninės specifikacijos 8 skyriuje, darbo dienomis, pirmadieniais – penktadieniais: 7:30–16:15 val. Konsultavimo paslaugos teikiamos Perkančiosios organizacijos atsakingo asmens prašymu. Tiekėjo paskirtas kontaktinis asmuo išsiaiškina konsultavimo paslaugos esmę ir ją suteikia:
4.2.7.1. per 1 darbo dieną nuo Perkančiosios organizacijos raštiško paklausimo (elektroniniu paštu ar Tiekėjo Klientų aptarnavimo sistemoje) pateikimo dienos, jei paslauga susijusi su jau esamu LABBIS funkcionalumu. Nesant galimybei suteikti konsultaciją per nurodytą terminą, Tiekėjo pagrįstu prašymu terminas gali būti pratęstas protingam arba šalių suderintam laikui;
4.2.7.2. per 3 darbo dienas nuo Perkančiosios organizacijos raštiško paklausimo (elektroniniu laišku ar Klientų aptarnavimo sistemoje) pateikimo dienos, jei paslaugos susijusios su nesamu LABBIS funkcionalumu, nestandartinių situacijų išsiaiškinimu, duomenų analize. Nesant galimybei suteikti konsultaciją per nurodytą terminą, Tiekėjo pagrįstu prašymu terminas gali būti pratęstas protingam arba šalių suderintam laikui.
4.2.7.3. Konsultavimo paslauga laikoma visiškai suteikta, jei buvo atsakyta į Perkančiosios organizacijos atsakingo asmens išreikštą poreikį, pateiktos atitinkamos detalios išvados, taip pat, jei įmanoma, pasiūlyti galimi problemų sprendimo variantai.
4.2.7.4.  Konsultavimo paslaugos, susijusios su LABBIS defektais, atsiradusiais dėl Tiekėjo kaltės, turi būti teikiamos nemokamai (įskaitant ir tuos atvejus, kai LABBIS defektai paaiškėjo po Paslaugų priėmimo-perdavimo akto pasirašymo).
4.3. Bendrieji Vystymo paslaugų teikimo reikalavimai: 
4.3.1. Vystymo paslaugos bus perkamos pagal suderintą su Tiekėju poreikį. Su Tiekėju atsiskaitoma tik už faktiškai suteiktas vystymo paslaugas.
4.3.2. Vystymo paslaugos bus užsakomos pagal Perkančiosios organizacijos poreikį, teikiant atskirus užsakymus sutarties vykdymo laikotarpiu.
4.3.3. Reikalavimai užsakymų pateikimo tvarkai pateikti šios Techninės specifikacijos 4.3.8 punkte.
4.3.4. Visų panaudotų vystymo paslaugoms skirtų valandų apskaitą vykdo abi sutarties šalys. Su tiekėju atsiskaitoma tik už faktiškai suteiktas vystymo paslaugas, kurios nurodytos Paslaugų priėmimo-perdavimo akte.  
4.3.5. Visi užsakymai atlikti vystymo paslaugas Tiekėjui bus registruojami Tiekėjo Klientų aptarnavimo sistemoje.
4.3.6. Vystymo paslaugų užsakymo atlikimo trukmė derinama vystymo paslaugos užsakymo metu, Tiekėjui nurodžius darbo valandas, skirtas konkrečiai paslaugai atlikti. 
4.3.7. Teikiant vystymo paslaugas, atlikus tam tikrus Sistemos pakeitimus, sukūrus ar įdiegus naujus Sistemos funkcionalumus, Tiekėjas atlieka neatlygintiną garantinį aptarnavimą, kurio 6 mėn. terminas skaičiuojamas nuo suteiktos vystymo paslaugos, atlikto tam tikro Sistemos pakeitimo, sukurto ar įdiegto naujo Sistemos funkcionalumo priėmimo-perdavimo akto pasirašymo dienos. Garantinio aptarnavimo metu nustatyti trūkumai šalinami tokia tvarka ir terminais, kurie numatyti techninės specifikacijos 4.5 punkte.
4.3.8. Vystymo paslaugos turi būti teikiamos remiantis Perkančiosios organizacijos pateikiamais užsakymais, vadovaujantis tokia tvarka:
4.3.8.1. Tiekėjas, teikdamas vystymo paslaugas, sukurtiems funkcionalumams bei teikiamoms paslaugoms privalo užtikrinti atitiktį Organizaciniams ir techniniams kibernetinio saugumo reikalavimams, taikomiems ypatingos svarbos informacinei infrastruktūrai ir valstybės informaciniams ištekliams (II-os kategorijos IS), aprašo, patvirtinto Lietuvos Respublikos Vyriausybės 2018 m. rugpjūčio 13 d. nutarimu Nr. 818 „Dėl Lietuvos Respublikos kibernetinio saugumo įstatymo įgyvendinimo“, reikalavimams.
4.3.8.2. Užsakymas – Perkančiosios organizacijos paskirto atsakingo asmens pateiktas užsakymas, kuriame išdėstyta informacija apie Sistemos pritaikymo / pakeitimo (vystymo) poreikį ir atlikimo terminą.
4.3.8.3. Įvertinimas – Tiekėjas (Tiekėjo paskirtas atsakingas asmuo) išsiaiškina užsakyme aprašytą reikalingos paslaugos esmę, apimtį, techninius, funkcinius, saugumo, kokybės ir greitaveikos (įvertina, ar užsakymo realizavimas daro įtaką Sistemos bendram funkcionalumui (veikimui), techninės įrangos reikalavimams, pajėgumui ir greitaveikai) reikalavimus, įvertina galimą neigiamą užsakymo poveikį kitoms Sistemos dalims bei Perkančiosios organizacijos atsakingam asmeniui per 2 darbo dienas (jeigu yra jau esančios paslaugos  funkcionalumo ar pačios paslaugos atnaujinimo poreikis) ar kitu šalių suderintu laiku, arba per 10 darbo dienų (jeigu yra poreikis naujai paslaugai) pateikia įvertinimo dokumentą, kuriame nurodo vystymo paslaugos suteikimo trukmės įvertinimą darbo valandomis. Tiekėjas, rengdamas įvertinimo dokumentą, turi nurodyti galimą sąveiką su Sistemos funkcionalumu ir kitais jau vykdomais darbais ir, nurodant priežastis, pasiūlyti Perkančiajai organizacijai rekomenduojamą darbų atlikimo eiliškumą. Įvertinimo dokumente Tiekėjas turi aprašyti, kokiu būdu numato realizuoti užsakyme suformuluotus reikalavimus bei detaliai išdėstyti vertinimo kriterijus, sąnaudas, reikalingas suteikti vystymo paslaugai. Įvertinimas atliekamas Tiekėjo sąskaita. 
4.3.8.4. Įvertinimo patvirtinimas – Perkančioji organizacija, išnagrinėjusi Tiekėjo pateiktą įvertinimo dokumentą, patvirtina jį, jeigu įvertinimo dokumentas aiškus ir nurodytos sąnaudos (darbo valandomis) tinkamos. Jei įvertinimo dokumentas yra neaiškus, Perkančioji organizacija gali nepriimti dokumento ir paprašyti Tiekėją detalizuoti įvertinime minimus darbus bei jų įvertinimą darbo valandomis. Tiekėjas privalo atsakyti į Perkančiosios organizacijos pateiktus klausimus. 
4.3.8.5. Sprendimas – Tiekėjas, gavęs įvertinimo dokumento patvirtinimą, programavimo aplinkoje atlieka užsakyme nurodytus darbus, juos ištestuoja bei įsitikina, ar realizuotas užsakymas nepadarys neigiamos įtakos Sistemos bendram funkcionalumui (veikimui), techninės įrangos reikalavimams, pajėgumui ir greitaveikai ir informavęs Perkančiąją organizaciją įdiegia Sistemos testinėje aplinkoje ir Perkančiajai organizacijai perduoda patikrinti rezultatus. Vystymo paslaugos turi būti suteiktos per Tiekėjo įvertinime nurodytą paslaugų atlikimo laiką, kuris pradedamas skaičiuoti nuo įvertinime nurodyto vystymo paslaugų teikimo pradžios laiko pridedant ne daugiau kaip 2 darbo dienas.
4.3.8.6. Rezultatų patikrinimas – Perkančiosios organizacijos atsakingi darbuotojai Sistemos testinėje aplinkoje patikrina Tiekėjo pateiktus rezultatus. Jeigu buvo nustatyta rezultatų trūkumų, Tiekėjas juos įsipareigoja pašalinti per 2 darbo dienas iki numatyto pakeitimo įgyvendinimo termino gamybinėje aplinkoje, pašalinti trūkumus nemokamai ir pateikti visus rezultatus patikrinti iš naujo. Jei Tiekėjas dėl objektyvių priežasčių negali pašalinti nustatytų trūkumų, jis turi raštu pateikti Perkančiajai organizacijai pagrįstas priežastis ir atitinkamai siūlyti pakoreguoti terminus. Jei nebuvo nustatyta rezultatų trūkumų, Tiekėjo atstovas ir Perkančiosios organizacijos atsakingas darbuotojas suderina rezultatų diegimą į Sistemos gamybinę aplinką.
4.3.8.7. Užsakymas laikomas įgyvendintu, kai Tiekėjo pateikti rezultatai atitinka užsakyme, kuriame išdėstyta informacija apie Sistemos pritaikymo / pakeitimo poreikį, suformuluotą reikalingą bei įvertinimo dokumente patvirtintą paslaugą, testavimo rezultatai tenkina Perkančiosios organizacijos ir Tiekėjo iš anksto suderintą įvertinimo dokumentą, pritaikymas / pakeitimas įdiegtas į gamybinę aplinką, pateikta dokumentacija (Sistemos pakeitimų aprašymas), Sutarties šalių pasirašytas Paslaugų perdavimo-priėmimo aktas. 
4.3.8.8. Užsakymo reikalavimų pakeitimas / papildymas – Perkančiajai organizacijai pakeitus užduoties, kurios įvertinimas jau patvirtintas, reikalavimus, yra formuojamas naujas užsakymas. Tai gali būti atlikta dviem būdais:
4.3.8.8.1. jei ankstesni reikalavimai nėra keičiami, naujame užsakyme yra pateikiami tik nauji reikalavimai. Toliau užsakymas administruojamas aukščiau nurodytuose punktuose nustatyta tvarka;
4.3.8.8.2. jei yra keičiami ankstesni reikalavimai, ankstesnio užsakymo yra atsisakoma, o naujajame užsakyme pateikiami nauji reikalavimai, ir Tiekėjas yra apmokėjęs ankstesnį užsakymą, Tiekėjas turi sumažinti naujo užsakymo įvertinimą ta darbų dalimi, kurią galima panaudoti iš atsisakyto užsakymo. Toliau užsakymas administruojamas aukščiau nurodytuose punktuose nustatyta tvarka;
4.3.8.9. Sistemos sutrikimų ar defektų, atsiradusių dėl Tiekėjo kaltės ir (ar) naujų pakeitimų, funkcionalumų, paslaugų įdiegimo, šalinimas turi būti atliktas nemokamai vadovaujantis Trūkumų, nustatytų garantiniu laikotarpiu, šalinimo tvarka, nurodyta techninės specifikacijos 4.5 punkte.
4.3.8.10. Mokymai ir konsultacijos dėl atliktų Sistemos vystymo darbų suteikiamos nemokamai. Perkančiosios organizacijos atsakingi darbuotojai nurodytais klausimais konsultuojami telefonu arba el. paštu arba klientų aptarnavimo sistemoje (HelpDesk) (konsultavimo paslaugos, susijusios su defektais, atsiradusiais dėl Tiekėjo kaltės, turi būti atliekamos nemokamai). Nemokami mokymai ir konsultacijos teikiamos ne ilgiau nei 1 mėn. nuo atitinkamo naujo funkcionalumo/vystymo paslaugų priėmimo–perdavimo-akto pasirašymo.
4.4. Tiekėjas kartu su pasiūlymu turi pateikti Sistemos gamintojo (LABBIS 4.PRO intelektinės nuosavybės teisės turėtojo) raštą, patvirtinantį, kad Tiekėjas turi teisę (įgaliojimą) teikti Paslaugas.
4.5. Vystymo paslaugų trūkumų, nustatytų garantiniu laikotarpiu, šalinimo tvarka:
4.5.1. Trūkumo registravimas – Perkančioji organizacija per paskirtą atsakingą asmenį arba realizuotomis automatinėmis priemonėmis į Tiekėjo klientų aptarnavimo sistemą registruoja  informaciją apie Sistemos sutrikimą, išdėstydamas turimą informaciją apie užsakomą pašalinti / išspręsti sutrikimą. Šios informacijos pateikimas, nesant galimybei registruoti jos Tiekėjo klientų aptarnavimo sistemoje, turi būti fiksuotas elektroniniu paštu paskirtam atsakingam asmeniui, papildomai jį informuojant telefonu;
4.5.2. Sprendimas – Tiekėjas, vadovaudamasis 4.5.5 punkte numatytais terminais, suteikia Sistemos sutrikimo pašalinimo paslaugą bei sutarta forma perduoda Perkančiajai organizacijai patikrinti rezultatus;
4.5.3. Rezultatų patikrinimas – Perkančiosios organizacijos atsakingi darbuotojai patikrina Tiekėjo pateiktus rezultatus. Jei nustatomi rezultatų trūkumai, Tiekėjas įsipareigoja pašalinti juos nemokamai ir pateikti visus rezultatus patikrinti iš naujo. Jei rezultatų trūkumų nenustatoma, apie tai informuojamas Tiekėjo atsakingas asmuo Tiekėjo klientų aptarnavimo sistemoje;
4.5.4. Trūkumas laikomas pašalintu, kai Perkančiosios organizacijos atsakingas darbuotojas informuoja Tiekėjo atsakingą asmenį Tiekėjo klientų aptarnavimo sistemoje, kad trūkumo klaidos neliko.
4.5.5.  Šalinant Sistemos trūkumus, Tiekėjas privalo vadovautis šiais terminais:

	Trūkumo svarbumas
	Reakcijos laikas * (ne ilgiau)
	Sprendimo trukmė ** (ne ilgiau)

	Aukšto lygio
	0,5 val.
	4 val.

	Vidutinio lygio
	2 val.
	6 val.

	Žemo lygio
	8 val.
	40 val.



* Reakcijos laikas – tai laikas nuo Tiekėjo klientų aptarnavimo sistemoje užfiksuoto trūkumo 4.5.1 punkte nustatyta tvarka iki sprendimo vykdymo pradžios. 
** Sprendimo trukmė – tai laikas nuo momento, kai baigėsi reakcijos laikas, iki momento, kai trūkumas pašalintas (klaida ištaisyta) ir toks trūkumo pašalinimo faktas fiksuojamas 4.5.4 punkte nustatyta tvarka.
4.5.6. Tiekėjo klientų aptarnavimo sistemoje Perkančiosios organizacijos užregistruotas Sistemos trūkumas turi būti pradėtas spręsti ne vėliau, kaip per lentelės stulpelyje „Reakcijos laikas“ nurodytą laiką ir turi būti išspręstas per lentelės stulpelyje „Sprendimo trukmė“ nurodytą laiką. Jei Tiekėjas dėl objektyvių priežasčių negali išspręsti užregistruoto trūkumo per nurodytą laiką, jis turi raštu pateikti Perkančiajai organizacijai pagrįstas priežastis ir atitinkamai abipusiu sutarimu pakoreguoti trūkumų pašalinimo terminą.
4.5.7. Sistemos sutrikimų klasifikacija:
4.5.7.1. Aukšto lygio trūkumas – Sistema neveikia, nepasiekiama, duomenų praradimas, esminiai greitaveikos sutrikimai, dėl kurių negalima vykdyti numatytų bet kurios paslaugos funkcijų; 
4.5.7.2. Vidutinio lygio trūkumas – kai daugiau nei vienas vartotojas susiduria su Sistemos nestabiliu veikimu, pvz.: rodomi klaidos pranešimai, reikalaujantys pakartotinio prisijungimo prie Sistemos ir (ar) pakartotinio veiksmų atlikimo; neteisingai išsaugomi duomenys; nepriimami / neperduodami duomenys (jų dalis) kitoms informacinėms sistemoms, nustatyti neatitikimai tos sistemos techninei specifikacijai ir kiti panašūs atvejai;
4.5.7.3. Žemo lygio trūkumas – kai ne daugiau kaip vienas vartotojas susiduria su vidutinio lygio sutrikimu, o taip pat kai daugiau kaip vienas vartotojas susiduria su nedidelėmis klaidomis, kurios neapriboja funkcionalumo ir darbo našumo, negadina ir nepateikia klaidingų duomenų.
4.5.8. Sistemos trūkumai turi būti nustatomi ir pašalinami pagal 4.5.5 punkte nurodytus terminus. Jei Tiekėjas dėl objektyvių priežasčių negali nustatyti ir (ar) išspręsti aukšto ar vidutinio lygio trūkumo per nurodytą laiką, jis turi raštu pateikti Perkančiajai organizacijai pagrįstas priežastis ir atitinkamai siūlyti pakoreguoti terminus.
5. GARANTINIS TERMINAS	
5.1. Paslaugoms taikomas garantinis terminas - 6 mėnesiai nuo Paslaugos priėmimo-perdavimo akto pasirašymo dienos. 

6. APLINKOS APSAUGOS REIKALAVIMAI
 6.1. Vykdomas žaliasis pirkimas vadovaujantis Lietuvos Respublikos aplinkos apsaugos kriterijų taikymo, vykdant žaliuosius pirkimus, tvarkos aprašo, patvirtinto Lietuvos Respublikos aplinkos ministro 2011 m. birželio 28 d. įsakymu Nr. D1-508, 4.4.3 papunkčiu, t. y. perkama tik nematerialaus pobūdžio (intelektinė) ar kitokia paslauga, nesusijusi su materialaus objekto sukūrimu, kurios teikimo metu nėra numatomas reikšmingas neigiamas poveikis aplinkai, nesukuriamas taršos šaltinis ir negeneruojamos atliekos.

7. NACIONALINIO SAUGUMO REIKALAVIMAI
Taikomi reikalavimai nurodyti pirkimo sąlygų 3 skyriuje.

II DALIS. SUTARTINIŲ ĮSIPAREIGOJIMŲ VYKDYMAS
8. PASLAUGŲ TEIKIMO VIETA 
Perkančiosios organizacijos adresu: Liepkalnio 97A, Vilnius, Lietuva arba nuotoliniu būdu.
9. PASLAUGŲ TEIKIMO TERMINAI IR TVARKA
9.1. Bendras Paslaugų teikimo terminas – iki bus nupirkta Paslaugų už 100 000 Eur be PVM, bet ne ilgiau kaip per 18 mėnesių nuo sutarties įsigaliojimo dienos.
9.2.  Konsultavimo paslaugos turi būti suteiktos per techninės specifikacijos 4.2.7.1-4.2.7.2 punktuose nustatytus terminus. Vystymo paslaugų suteikimo terminas suderinamas  užsakymo pateikimo metu, kaip nurodyta techninės specifikacijos  4.3.8.2-4.3.8.6 punktuose.
9.3.  Paslaugų apimtys per mėnesį nėra ribojamos. Paslaugų teikimo laikas fiksuojamas 15 min tikslumu.

10. TRŪKUMŲ ŠALINIMO TVARKA
10.1 Perkančioji organizacija turi teisę Tiekėjo klientų aptarnavimo sistemoje ar elektroniniu paštu kreiptis į Tiekėją dėl Paslaugų ir (ar) Paslaugų rezultato trūkumų pašalinimo ne vėliau kaip per 3 kalendorines dienas nuo trūkumų užfiksavimo dienos. 
10.2. Paslaugų trūkumai turi būti pašalinti per 3 kalendorines dienas nuo Perkančiosios organizacijos pranešimo išsiuntimo dienos. Esant pagrįstoms aplinkybėms, jei suteiktų Paslaugų trūkumų ar defektų per nurodytą laikotarpį pašalinti neįmanoma, su Perkančiąja organizacija privalo būti suderintas atskiras suteiktų Paslaugų trūkumų ar defektų šalinimo terminas. Tokiu atveju Tiekėjas turi raštu (už sutarties koordinavimą atsakingam asmeniui) pateikti Perkančiajai organizacijai  pagrįstas priežastis ir atitinkamai siūlyti pakoreguoti terminus.
10.3. Vystymo paslaugų trūkumai, nustatyti garantiniu laikotarpiu, šalinami techninės specifikacijos 4.5 punkte nustatyta tvarka ir terminais. 
